title: Препоръка на Съвета от 13 юли 2018 година относно националната програма за реформи на Ирландия за 2018 г. и съдържаща становище на Съвета относно програмата за стабилност на Ирландия за 2018 г.

text:
               10.9.2018

               BG

               Официален вестник на Европейския съюз

               C 320/27

      ПРЕПОРЪКА НА СЪВЕТА
      от 13 юли 2018 година
      относно националната програма за реформи на Ирландия за 2018 г. и съдържаща становище на Съвета относно програмата за стабилност на Ирландия за 2018 г.
      (2018/C 320/07)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,
      като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 5, параграф 2 от него,
      като взе предвид Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси (2), и по-специално член 6, параграф 1 от него,
      като взе предвид препоръката на Европейската комисия,
      като взе предвид резолюциите на Европейския парламент,
      като взе предвид заключенията на Европейския съвет,
      като взе предвид становището на Комитета по заетостта,
      като взе предвид становището на Икономическия и финансов комитет,
      като взе предвид становището на Комитета за социална закрила,
      като взе предвид становището на Комитета за икономическа политика,
      като има предвид, че:

                  (1)

                  На 22 ноември 2017 г. Комисията прие годишния обзор на растежа, с което постави началото на европейския семестър за координация на икономическите политики за 2018 г. Съветът надлежно взе предвид Европейския стълб на социалните права, прокламиран от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 22 март 2018 г. Въз основа на Регламент (ЕС) № 1176/2011, на 22 ноември 2017 г. Комисията прие също Доклада за механизма за предупреждение, в който беше посочено, че Ирландия ще бъде една от държавите членки, за които ще бъде извършен задълбочен преглед. На същата дата Комисията прие и препоръка за препоръка на Съвета относно икономическата политика на еврозоната, която беше одобрена от Европейския съвет на 22 март 2018 г. На 14 май 2018 г. Съветът прие препоръката относно икономическата политика на еврозоната (3) („препоръката за еврозоната“).

                  (2)

                  Като държава членка, чиято парична единица е еврото, и с оглед на тясната взаимна обвързаност между икономиките в икономическия и паричен съюз, Ирландия следва да гарантира пълното и навременно изпълнение на препоръката за еврозоната, както е посочено в препоръките по-долу, по-специално точки 1 и 2.

                  (3)

                  Докладът за Ирландия за 2018 г. беше публикуван на 7 март 2018 г. В него беше оценен напредъкът на Ирландия в изпълнението на специфичните за държавата препоръки, приети от Съвета на 11 юли 2017 г. (4), последващите действия във връзка със специфичните за държавата препоръки, отправени към Ирландия през предходните години, както и напредъкът на страната в изпълнението на националните ѝ цели по стратегията „Европа 2020“. В него беше включен и задълбоченият преглед по член 5 от Регламент (ЕС) № 1176/2011, чиито резултати също бяха публикувани на 7 март 2018 г. Анализът на Комисията ѝ е дал основание да заключи, че в Ирландия са налице макроикономически дисбаланси. По-специално големият натрупан частен и публичен дълг и нетните външни задължения водят до уязвимост. Въпреки това подобренията са съществени. Силното повишение на производителността през последните години доведе до подобрена конкурентоспособност и положително салдо по текущата сметка, в резултат на които високото равнище на нетните външни задължения бързо намаля. Силният икономически растеж продължава да подкрепя намаляването на задлъжнялостта на частния сектор. Неговият размер обаче остава голям, въпреки че силното влияние на дейността на мултинационалните дружества трябва да се вземе предвид при оценката на корпоративния дълг, докато дългът на домакинствата изглежда като цяло да съответства на основните икономически показатели. Държавният дълг се очаква да остане низходящ, а дефицитът се приближава към постигането на баланс. Цените на жилищата се увеличават с бързо темпо, макар и началните им равнища вероятно да са подценени, което засилва и бюджета на домакинствата. Банките са добре рекапитализирани и печалбите им постепенно се подобряват. Обемът на необслужваните кредити продължава да намалява, въпреки че остава голям. Предприети бяха действия на политиката за справяне с тези слабости, но някои мерки ще се нуждаят от време, за да доведат до очакваните ефекти.

                  (4)

                  На 18 април 2018 г. Ирландия представи националната си програма за реформи за 2018 г., а на 30 април 2018 г. представи програмата си за стабилност за 2018 г. Двете програми бяха оценени едновременно, за да бъдат отчетени взаимовръзките между тях.

                  (5)

                  Съответните специфични за всяка държава препоръки бяха взети предвид при програмирането на европейските структурни и инвестиционни фондове (ЕСИ фондове) за периода 2014 — 2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета (5), когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на ЕСИ фондовете с доброто икономическо управление.

                  (6)

                  Понастоящем спрямо Ирландия се прилагат предпазните мерки на Пакта за стабилност и растеж и преходното правило за дълга. В своята програма за стабилност за 2018 г. правителството очаква номиналният дефицит да намалее леко до 0,2 % от БВП през 2018 г. и след това да продължи да се подобрява постепенно, достигайки излишък от 0,4 % от БВП през 2021 г. Средносрочната бюджетна цел – структурен дефицит в размер на 0,5 % от БВП – се очаква да бъде постигната и спазвана от 2019 г. нататък. Според програмата за стабилност съотношението на консолидирания държавен дълг към БВП се очаква да спадне до 66 % през 2018 г. и да продължи да намалява, като достигне 58,7 % от БВП през 2021 г. Макроикономическият сценарий в основата на тези бюджетни прогнози е реалистичен. В същото време мерките, необходими за подкрепа на планираните цели за дефицита от 2019 г. нататък, все още не са напълно конкретизирани.

                  (7)

                  На 11 юли 2017 г. Съветът препоръча на Ирландия да гарантира, че номиналният темп на растеж на нетните първични държавни разходи не надвишава 2,4 % през 2018 г., което съответства на годишна корекция на структурното салдо от 0,6 % от БВП. В същото време Съветът посочи, че следва да се отдели внимание на постигането на фискална позиция, която да допринася както за укрепването на протичащото в момента възстановяване, така и за осигуряването на устойчивост на публичните финанси на Ирландия. Според прогнозата на Комисията от пролетта на 2018 г. има риск от известно отклонение от препоръчаната фискална корекция през 2018 г., както и за 2017 и 2018 г., взети заедно.

                  (8)

                  През 2019 г. Ирландия би трябвало да постигне своята средносрочна бюджетна цел. Това е съвместимо с максимален номинален темп на растеж на нетните първични държавни разходи (6), ненадвишаващи 5,3 % (7), което съответства на годишна структурна корекция от 0,1 % от БВП. Въз основа на прогнозата на Комисията от пролетта на 2018 г. се предвижда структурното салдо да отбележи дефицит от 0,4 % от БВП през 2019 г. — над средносрочната бюджетна цел. Според прогнозите Ирландия ще спази правилото за дълга през 2018 и 2019 г. Като цяло Съветът е на мнение, че Ирландия трябва да има готовност да предприеме допълнителни мерки, за да гарантира спазването на препоръката през 2018 г., и се очаква да се спази разпоредбите на Пакта за стабилност и растеж. С оглед на разликата в измерванията на БВП и вътрешното производство в Ирландия и свързаното с него въздействие върху съотношението на дълга към БВП на Ирландия, настоящите циклични условия в Ирландия и повишените външни рискове за страната, би било разумно да се използват всякакви извънредни приходи за по-нататъшното намаляване на съотношението на консолидирания държавен дълг към БВП.

                  (9)

                  Публичните финанси бяха подобрени в контекста на здрав растеж на производството, но въпреки това остават рискове от нестабилност на приходите и има възможност приходите да станат по-устойчиви на икономическите колебания и сътресения. Ограничаването на приложното поле и на броя на данъчните разходи и разширяването на данъчната основа ще подобрят стабилността на данъчните постъпления в условията на икономическа нестабилност. Въпреки това някои от последните данъчни мерки бяха съсредоточени върху намаления и облекчения и явно увеличиха още повече разчитането на силно проциклични източници на приходи. Освен това Ирландия има допълнителен потенциал да подобри начина, по който нейната данъчна система може да подкрепя целите в областта на екологията.

                  (10)

                  Както е посочено в препоръката за еврозоната за 2018 г., борбата срещу стратегиите на данъкоплатците за агресивно планиране е от съществено значение, за да се възпрепятства нарушаването на конкуренцията между предприятията, за гарантирането на справедливо третиране на данъкоплатците и защита на публичните финанси. Разпространението между държавите членки на ефектите от стратегиите на данъкоплатците за агресивно планиране налага координирани действия на националните политики, които да допълват законодателството на Съюза. Високото равнище на плащанията за дивиденти и авторски и лицензионни възнаграждения като процент от БВП показват, че данъчните правила на Ирландия се използват от предприятията, които прибягват към агресивно данъчно планиране. Ограниченото прилагане на данъци, удържани при източника (т.е от лица, пребиваващи в Съюза, към такива, които пребивават в трети държави) върху дивиденти и авторски и лицензионни възнаграждения, направени от дружества със седалище в Ирландия, може да доведе до пълно избягване на данъчно облагане върху тези плащания, ако те не са обложени също в държавата на местоназначение. Освен това дружествата могат да използват някои разпоредби в двустранните данъчни спогодби между Ирландия и някои други държави, за да заобиколят нововъведените през 2015 г. в Ирландия правила, уреждащи статута на местните лица за данъчни цели, като този въпрос се нуждае от допълнителен анализ. Резултатът от консултациите, предприети от Ирландия в резултат на независимия преглед на кодекса за корпоративното данъчно облагане ще бъдат от значение за замисъла на обявените данъчни реформи. Комисията взема под внимание последните обявени или приети положителни стъпки (т.е. стъпките, предприети на национално равнище, за справяне с агресивното данъчно планиране; възможни защитни мерки срещу включени в списъците юрисдикции, които не оказват съдействие). Въз основа на неотдавнашните разговори Комисията ще продължи конструктивния си диалог за борба срещу стратегиите на данъкоплатците за агресивно планиране.

                  (11)

                  Остават рискове за дългосрочната фискална устойчивост, породени от разходите, свързани със застаряването. Ирландия предприе някои съществени мерки, свързани с ефективността, които включват например споразумение за намаляване на разходите с фармацевтичната промишленост, система за финансово управление и финансиране, основано на дейности. Също така бяха предприети някои мерки за подобряване на достъпа до първична медицинска помощ. Въпреки това ирландската здравна система е скъпа и е изправена пред множество предизвикателства, утежнени от бързото застаряване на населението. Освен това първичните грижи и грижите в общността все още не са способни да облекчат нарастващия натиск върху капацитета и разходите в рамките на болничните грижи. Планираното преминаване към универсално здравеопазване трябва да бъде подкрепено с многогодишно бюджетно планиране и по-добър контрол върху разходите. Освен това трябва да бъдат взети предвид констатациите от цялостен преглед на разходите и ефективността и ефикасността на здравния сектор. Освен това трябва да се помисли за укрепването на ролята на първичната медицинска помощ като начин за облекчаване на претоварените болници в Ирландия. Въпреки редица реформи за ограничаване на публичните разходи за пенсии, като цяло се очаква дефицитът на пенсионната система да нарасне значително в дългосрочен план. Своевременното прилагане на представената пътна карта за реформа на пенсионната система е от възлово значение за укрепването на фискалната устойчивост на пенсионната система в Ирландия.

                  (12)

                  Години на слаби инвестиции вследствие на икономическия срив оказват своето влияние върху наличието на подходяща инфраструктура в транспорта, чистата енергия, водоснабдяването, жилищното настаняване и телекомуникациите. Трайният недостиг на предлагането в съчетание с нарастващо търсене, продължават да предизвикват покачвания на цените на имотите. Въпреки че през 2016 г. цените не изглеждаха завишени, достъпността е повод за безпокойство. Ако не се намери решение, ограниченията в предлагането на жилища може да допринесе за натрупването на дисбаланси. В съчетание с териториалното устройство, подобряването на инфраструктурата е изключително важна предпоставка за подходящото предлагане на жилища, засилването на частните инвестиции, повишението на производителността и балансираното регионално икономическо развитие. Освен това инфраструктурните инвестиции в чиста енергия, чист обществен транспорт и вода, както и активизирането на усилията в областта на възобновяемите енергийни източници и кръговата икономика ще бъде от съществено значение за успеха на Ирландия в прехода към нисковъглеродна и устойчива по отношение на околната среда икономика. В националния план за развитие за периода 2018 — 2027 г. и националната рамка за планиране, които са част от стратегията „Ирландия 2040“, ще представляват активни стъпки в правилната посока, след като бъдат приложени в тясно сътрудничество със заинтересованите страни.

                  (13)

                  Полаганите усилия за смекчаване на изменението на климата няма да позволят на Ирландия да постигне своите цели с национални средства по стратегията „Европа 2020“ в областта на климата. Само ограничен напредък бе постигнат при намаляването на въглеродните емисии във възлови сектори на икономиката, най-вече в селското стопанство, автомобилния транспорт и жилищния сектор. По тази причина ще се наложи Ирландия да използва наличните възможности за гъвкавост, за да спази Решението за разпределяне на усилията, като например закупи квоти за емисии от други държави членки. Публикуваните през 2017 г. национални прогнози хвърлят светлина върху мащаба на необходимите допълнителни усилия: въз основа на провежданите политики се очаква емисиите съгласно Решението за разпределяне на усилията (определяне на задължителни годишни цели за емисиите на парникови газове за държавите членки през периода 2013 — 2020 г.) да нараснат до 2025 г., преди да се стабилизират на равнище малко под емисиите от 2005 г. Неотдавна Ирландия прие национален план за смекчаване на последиците, задаващ пътна карта към нисковъглеродна икономика, и съгласувана рамка за справяне с оставащите предизвикателства в енергийния сектор. В сегашния си вид обаче, планът предлага малко конкретни нови смекчаващи мерки. Националната рамка за планиране също съдържа климатичен компонент, отчитащ факта, че подходящото териториално устройство ще бъде решаващ фактор за смекчаване на последиците от изменението на климата, като се има предвид, че населението е толкова широко разпръснато и че в Ирландия има само малко на брой големи градски райони, като във всички тях се наблюдават сериозни проблеми със задръствания и обществения транспорт. Накрая, националният план за развитие за периода 2018 — 2027 г. и неговото ефективно прилагане ще играят решаваща роля за декарбонизацията на икономиката. В плана всъщност ще се определи степента, до която се мобилизират допълнителните средства за декарбонизацията на електроенергийния сектор, използването на възобновяеми енергийни източници и подобряването на обществения транспорт и енергийната ефективност.

                  (14)

                  Гарантирането на приобщаващ растеж продължава да бъде предизвикателство в Ирландия. Безработицата спадна до 6,7 % през 2017 г., но някои групи все още до голяма степен са откъснати от пазара на труда и са изключени в социално отношение. Като цяло системата за социално подпомагане е успяла да ограничи бедността и неравенството и Ирландия е предприела мерки за насърчаване на заетостта чрез постепенно намаляване на обезщетенията и допълнителните плащания. Постоянно високото равнище на изложените на риск от бедност и социално изключване в Ирландия е свързано с големия дял на хората, живеещи в домакинства с нисък интензитет на икономическа активност (почти два пъти повече от средното за Съюза и най-високото в Съюза – 18,2 % спрямо 10,5 % през 2016 г.). Това се среща особено често при семействата с един родител. Почти три четвърти от хората, които не работят в Ирландия, са неактивни. Както общото равнище на изложените на риск от бедност и социално изключване, така и това, отнасящо се за децата, отбелязаха лек спад през 2016 г., но продължават да са по-високи от средните за Съюза. В резултат на това Ирландия трябва да приключи изпълнението на своя план за действие в полза на безработните домакинства, в това число като подобри цялостната подкрепа за хората, които срещат най-големи трудности в намирането на работа. За предлагането на социални жилища е необходимо непрекъснато внимание за постигане на амбициозните цели и удовлетворяване на голямото търсене.

                  (15)

                  Достъпът до финансово приемливи, целодневни и качествени грижи за деца продължава да бъде предизвикателство. Според Организацията за икономическо сътрудничество и развитие разходите за грижи за децата в Ирландия – спрямо заплатите – през 2015 г. са били най-високите в Съюза за самотните родители и втори по големина в Съюза за семейните двойки. Големите разходи за отглеждане на деца могат да действат като пречка за достъпа до платена заетост, особено за домакинствата с ниски доходи, сред които и домакинствата на самотни родители. Това оказва отрицателно въздействие върху равнището на заетост на жените, което през 2016 г. възлизаше на 65,4 %, близо до средната стойност за Съюза. Понастоящем в парламента се обсъжда закон за единна схема за достъпни грижи за децата. Закъсненията в изпълнението вече започват да се забелязват. Качеството на полагането на грижи за деца бе насърчено по-специално чрез инициативи, осигуряващи солидни квалификации на персонала.

                  (16)

                  Разликите между равнището на заетост на ниско-, средно- и висококвалифицираните работници са сред най-големите в Съюза през 2016 г., равнището на заетост на нискоквалифицираната работна ръка е с 10 процентни пункта по-ниско, отколкото преди икономическата криза. По тази причина, както и заради промяната в икономическата активност, несъответствията между търсените и предлаганите умения и техният недостиг стават все по-очевидни в няколко области. Това засилва необходимостта да се ускорят политиките и мерките за повишаване на квалификацията и преквалификацията. В Ирландия ученето през целия живот сред наетите на работа хора с ниска квалификация е особено слабо, което ги прави уязвими към промени в търсенето на пазара на труда. Като цяло в Ирландия уменията в областта на цифровите технологии са сред най-слабите в рамките на Съюза, което е в пълно противоречие с големия дял висшисти с научен, технологичен, инженерен и математически профил, излизащи от ирландската система за висше образование. В Ирландия заетостта на хората с увреждания също е една от най-ниските в Съюза.

                  (17)

                  Повишението на производителността в Ирландия се дължи основно от многонационалните дружества. Разликите в производителността между тези предприятия и ирландските местни предприятия — предимно малки и средни, се увеличава. Голямата международна мобилност на някои от многонационалните дружества и настоящата несигурност може да изложи на риск устойчивостта и надеждността на ирландската икономика в дългосрочен план. Неотдавнашно изследване показа, че предприятията — собственост на местни лица, са извлекли само ограничени ползи и положителни вторични ефекти, изразяващи се в повишена производителност, иновации и износ, от дейностите на многонационалните дружества в Ирландия. Въпреки това ирландските дружества, извършващи научноизследователска и развойна дейност, наистина се възползват от положителните вторични ефекти, възникващи от наличието на мултинационални компании. Стимулите в публичния сектор за извършване на научноизследователска и развойна дейност и за повишаване на наличността на квалифицирани работници за ирландските малки и средни предприятия ще насърчи разпространението на новите технологии сред тези предприятия. В допълнение и както многократно се посочва от Ирландския национален съвет по конкурентоспособност, за да се гарантира конкурентоспособността на ирландските предприятия, трябва да се ограничи увеличението на някои производствени фактори и в частност на правните разходи. Пречките на пазара на правни услуги продължават да представляват предизвикателство, което възпрепятства конкуренцията и повишава разходите за получателите на услуги. Те засягат главно малките предприятия, тъй като повишават разходите за съдебни спорове. Все още не са въведени подзаконовите актове за прилагане на новия закон за регулиране на юридическите услуги. Значителни закъснения има в обществените консултации, които са необходимо условие за актовете за изпълнение.

                  (18)

                  Макар финансовият сектор на Ирландия да е по пътя на устойчивото възстановяване, наследените проблеми все още създават ограничения. Въпреки че Ирландия продължи да бележи напредък по отношение на намаляването на необслужваните кредити, съотношението им спрямо общо брутните заеми (11,2 % през септември 2017 г.) продължава да е сред най-високите в Съюза. Прекомерният дълг, концентрацията на пазара и повишената несигурност в някои експортни сектори тежат върху търсенето на кредити от страна на малките и средните предприятия, което продължава да бъде слабо. От решаващо значение е да се намалят дългосрочните просрочени задължения, от които закъснелите с повече от две години възлизат на около 60 % от всички просрочени ипотечни кредити през 2017 г. Намаляването на дългосрочните просрочени задължения би могло също да спомогне за решаване на проблема с прекомерната задлъжнялост, която намалява стимулите за предприятията, и по-специално за малките и средни предприятия, да използват кредитирането по по-продуктивни начини. Въпреки че в доклада си за четвъртото тримесечие на 2017 г. относно просрочените жилищни ипотеки и иззетите жилищни имоти централната банка на Ирландия отбелязва, че приблизително 87 % от преструктурираните ипотеки изпълняват договореностите, тя изтъква, че преструктурирането, включващо временно намаляване на плащането, е особено предразполагащо към повторно изпадане в несъстоятелност. Жизнеспособността на изземванията и отписванията, като крайна мярка след изчерпване на всички възможности, би могла да бъде подобрена и допълнена със строга рамка за защита на потребителите, която да запази положителното развитие в сферата на продажбата на заеми на вторичния пазар и устойчивостта на решенията за преструктуриране на кредитите.

                  (19)

                  В контекста на европейския семестър за 2018 г. Комисията направи цялостен анализ на икономическата политика на Ирландия и го публикува в доклада за страната за 2018 г. Тя оцени и програмата за стабилност за 2018 г., националната програма за реформи за 2018 г., както и предприетите последващи действия във връзка с препоръките към Ирландия, отправени през предходните години. Комисията взе предвид не само тяхното значение за провеждането на устойчива бюджетна и социално-икономическа политика в Ирландия, но и степента, в която те съответстват на правилата и насоките на Съюза, предвид необходимостта от засилване на цялостното икономическо управление на Съюза чрез принос на равнището на Съюза към бъдещите решения на държавите членки.

                  (20)

                  С оглед на тази оценка Съветът разгледа програмата за стабилност за 2018 г., като становището му (8) е изразено по-специално в препоръка 1 по-долу.

                  (21)

                  С оглед на задълбочения преглед, направен от Комисията, и на тази оценка Съветът разгледа националната програма за реформи за 2018 г. и програмата за стабилност за 2018 г. Неговите препоръки съгласно член 6 от Регламент (ЕС) № 1176/2011 са отразени в препоръки 1 — 3 по-долу,

            ПРЕПОРЪЧВА на Ирландия да предприеме следните действия през 2018 и 2019 година:

                  1.

                  Да постигне средносрочната бюджетна цел през 2019 г. Да използва извънредните приходи, за да ускори намаляването на съотношението на консолидирания държавен дълг към БВП. Да ограничи обхвата и броя на данъчните разходи и да разшири данъчната основа. Да се справи с очакваното увеличение на разходите, свързани със застаряването на населението, като увеличи ефективността на разходите в здравеопазването и като осъществи планираните пенсионни реформи.

                  2.

                  Да гарантира своевременното и ефективно изпълнение на Националния план за развитие, включително по отношение на чистата енергия, транспорта, жилищното настаняване, водоснабдяването и достъпните и качествени грижи за децата. Да даде приоритет на повишаването на уменията на населението в трудоспособна възраст с акцент върху уменията в областта на цифровите технологии.

                  3.

                  Да насърчава повишаването на производителността на ирландските предприятия, и по-специално на малките и средните предприятия, като стимулира научните изследвания и иновациите с целенасочени политики, по-преки форми на финансиране и по-стратегическо сътрудничество с чуждестранни мултинационални предприятия, публични научноизследователски центрове и университети. Да насърчава по-бързото и трайно намаляване на дългосрочните просрочени задължения посредством използване на вторичните пазари, доразвиване на инициативите за уязвимите домакинства, и при необходимост чрез отписвания на невъзстановимите експозиции.

         Съставено в Брюксел на 13 юли 2018 година.

               За Съвета

               Председател

            H. LÖGER

         (1)  ОВ L 209, 2.8.1997 г., стр. 1.

         (2)  ОВ L 306, 23.11.2011 г., стр. 25.

         (3)  ОВ C 179, 25.5.2018 г., стр. 1.

         (4)  ОВ C 261, 9.8.2017 г., стр. 1.

         (5)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

         (6)  Нетните първични разходи на държавното управление се състоят от общите държавни разходи с изключение на разходите за лихви, разходите по програми на Съюза, които изцяло се покриват от приходи от фондове на Съюза, и недискреционните промени в разходите за обезщетения при безработица. Бруто образуването на основен капитал, финансирано от държавата, се изглажда за четиригодишен период. Дискреционните мерки по отношение на приходите или предвидено от закона увеличаване на приходите са взети под внимание. Еднократните мерки по отношение както на приходите, така и на разходите, се нетират. Целевият показател за разходите за Ирландия отразява корекция с цел да се коригира изкривяване в 10-годишния референтен темп на потенциалния растеж, породено от изключително високия ръст на растежа на реалния БВП през 2015 г. Следвайки подхода, възприет от ирландските органи в техните изчисления за бюджета за 2017 г., Комисията използва средната стойност на потенциалния растеж през 2014 и 2016 г.

         (7)  От 2018 г. нататък целевият показател за разходите отразява корекция с цел да се коригира изкривяване в 10-годишния референтен темп на потенциалния растеж, породено от изключително високия ръст на растежа на реалния БВП през 2015 г.

         (8)  Съгласно член 5, параграф 2 от Регламент (ЕО) № 1466/97.


title: Препоръка на Комисията от 18 юли 2018 година относно насоки за хармонизираното прилагане на Европейската система за управление на железопътното движение в Съюза (Текст от значение за ЕИП.)

text:
               19.7.2018

               BG

               Официален вестник на Европейския съюз

               C 253/1

         ПРЕПОРЪКА НА КОМИСИЯТА
   от 18 юли 2018 година
   относно насоки за хармонизираното прилагане на Европейската система за управление на железопътното движение в Съюза
   (текст от значение за ЕИП)
   (2018/C 253/01)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 292 от него,
   като има предвид, че:

               (1)

               Съгласно Директива (ЕС) 2016/797 на Европейския парламент и на Съвета (1) Агенцията за железопътен транспорт на Европейския съюз („Агенцията“) гарантира хармонизираното прилагане и оперативната съвместимост на Европейската система за управление на железопътното движение (ERTMS) в Съюза. За целта Агенцията проверява дали предвидените технически решения отговарят на съответните технически спецификации за оперативна съвместимост (ТСОС) и издава одобрение посредством решение.

               (2)

               От друга страна, процедурата за одобрение, която се изпълнява от Агенцията и заявителите, не е подробно описана.

               (3)

               За да се защитят оправданите правни очаквания на заявителя в процедурата за одобрение, предвидена съгласно член 19 от Директива (ЕС) 2016/797, и да се подпомогне хармонизираното прилагане на ERTMS в Съюза, заявителят и Агенцията следва да изпълняват насоките, определени в настоящата препоръка.

               (4)

               За да се предвидят евентуални технически проблеми и да се подпомогне процедурата за издаване на разрешения за въвеждане в експлоатация на стационарни съоръжения, установена с член 18 от Директива (ЕС) 2016/797, националните органи по безопасността следва да участват в процедурата за одобрение от самото ѝ начало и да имат достъп до документите, предоставени от заявителя.

               (5)

               Поради разнообразието от договори и видове търгове за подсистемата ERTMS по железопътната линия, процедурата, която се изпълнява от Агенцията и заявителите, следва да обхваща всички видове договори и същевременно да гарантира, че предвидените технически решения отговарят напълно на съответните ТСОС и са напълно оперативно съвместими.

               (6)

               Агенцията и заявителите следва да използват регистър на проблемите, който се създава от Агенцията, като средство за идентифициране и проследяване на възможно най-ранен етап на потенциални проблеми, оказващи влияние върху оперативната съвместимост. Заявителят следва да предостави доказателства за разрешаването на проблемите, засягащи оперативната съвместимост.

               (7)

               Агенцията следва също да използва анонимен списък на проблемите като средство за обмен на опит и за подпомагане на хармонизираното прилагане в областта на ERTMS.

               (8)

               Насоките относно процедурата за одобрение, определени в настоящата препоръка, не се припокриват с оценяването на съответствието, извършвано от организациите за оценяване на съответствието, както е описано в Директива (ЕС) 2016/797 и в съответните ТСОС. Агенцията следва да гарантира, че информацията във връзка с проверките на разположеното по железопътната линия оборудване на Европейската система за управление на влаковете (ETCS) и оборудване на Глобалната система за мобилни комуникации — железопътни мрежи (GSM-R), както е определено в член 5 и точка 6.1.2.3 от приложението към Регламент (ЕС) 2016/919 на Комисията (2), се предоставя в съответствие с тези разпоредби. Агенцията следва да оцени тази информация възможно най-бързо, за да се предвидят проблемите, да се намалят разходите до минимум, да се съкрати продължителността на процедурата за одобрение и да се гарантира, че предвиденото техническо решение е оперативно съвместимо.

               (9)

               За да се подпомогне процедурата за одобрение, заявителят следва да започне диалог с Агенцията, преди официално да е подал заявление. По време на този „етап на първоначален интерес“ заявителят и Агенцията се споразумяват за график на процедурата за одобрение, включително съответните срокове, като вземат под внимание вида на поръчката и процедурата за разрешаване. Националните органи по безопасността могат да сътрудничат и да предоставят становище относно възможните резултати от първоначалния интерес.

               (10)

               Таксите, дължими на Агенцията след етапа на първоначалния интерес, следва да бъдат определени с Регламент за изпълнение (ЕС) 2018/764 на Комисията (3).

               (11)

               Процедурният правилник на апелативните съвети следва да бъде определен с Регламент за изпълнение (ЕС) 2018/867 на Комисията (4).

               (12)

               Насоките, предвидени в настоящата препоръка, са били предоставени за обмен на мнения на комитета, посочен в член 51 от Директива (ЕС) 2016/797,

         ПРЕПОРЪЧВА:

      Раздел А: Общи разпоредби

               1.

               Заявителят да се свърже с Агенцията в най-кратък срок при планиране на тръжна процедура във връзка с ERTMS оборудване по железопътната линия, за което е необходимо одобрението на Агенцията.

               2.

               Заявителят да представи достатъчно подробни технически документи, въз основа на които Агенцията да потвърди пълната оперативна съвместимост на предвидените за въвеждане технически решения.

               3.

               Агенцията и съответните национални органи по безопасността да си сътрудничат и обменят информация, за да се предвиждат и отстраняват техническите проблеми и по този начин да се подпомогне процедурата за издаване на разрешения за въвеждане в експлоатация на подсистемата. Националните органи по безопасността могат да дават становища по технически въпроси и относно планирането чрез платформата за обслужване на едно гише, посочена в член 12 от Регламент (ЕС) 2016/796 (наричана по-нататък „платформа за обслужване на едно гише“), във всеки момент от процеса, включително на етапа на първоначалния интерес.

               4.

               Информацията, подадена в процедурата за одобрение, да бъде предоставена на националните органи по безопасността.

               5.

               Заявителят и Агенцията да изпълнят процедура за одобрение, която включва три етапа:

                           а)

                           първоначален интерес,

                           б)

                           подаване на досие и проверка за пълнота на досието,

                           в)

                           оценка и решение.

               6.

               Заявителят да подаде на възможно най-ранен етап чрез платформата за обслужване на едно гише следното досие за заявление, необходимо за одобрението, което да включва описание на предвидените технически решения и документи за доказване на съответствието на предвидените технически решения със съответните ТСОС на подсистема „Контрол, управление и сигнализация“, както са изброени в член 19 от Директива (ЕС) 2016/797:

                           а)

                           Проекта за спецификации на търга или в описанието на предвиденото техническо решение

                                       —

                                       описание на проекта, включително подробности за линията, групата линии или мрежата, обхванати от проекта или от комбинацията от проекти: географско местоположение, километри на еднопътните и двупътните железопътни линии, ниво на ERTMS, базова линия и версия, съставни елементи на оперативната съвместимост и гари,

                                       —

                                       доказателства, че в офертата, в договора или и в двете са включени съответните ТСОС на подсистема „Контрол, управление и сигнализация“, базовата линия и версията,

                                       —

                                       план на проекта с посочени резултати, основни етапи и срокове,

                                       —

                                       списък с функциите на ERTMS, които следва да се приложат,

                                       —

                                       технически правила и сценарии за експлоатационно изпитване, както е посочено в член 5 от Регламент (ЕС) 2016/919 и точка 6.1.2.3 от приложението към същия регламент,

                                       —

                                       стратегия и планове за изпитване,

                           б)

                           документация за условията, необходими за техническа и оперативна съвместимост на подсистемата с возилата, предназначени да оперират в съответната мрежа,

                           в)

                           документация за доказване на съответствието на предвиденото техническо решение със съответните ТСОС на подсистема „Контрол, управление и сигнализация“ и всички други съответни документи, например становища на националния орган по безопасността, декларации за проверка или сертификати за съответствие,

                                       —

                                       предходно разрешение за ERTMS по железопътната линия от национален орган по безопасността, ако има такова, засягащо предвидените технически решения, представени от заявителя,

                                       —

                                       ако има такива, „ЕО“ сертификати за съответствие на съставните елементи на оперативната съвместимост и „ЕО“ декларация за съответствие на съставните елементи на оперативната съвместимост, включително образецът на Агенцията за сертифициране и отклоненията, определени в насоките на Агенцията,

                                       —

                                       ако има такива, сертификати за проверка на подсистемата и, ако е приложимо, междинни декларации за проверка на проектирането и „ЕО“ декларация за проверка на подсистемата, включително образецът за сертифициране и отклоненията, определени в съответните насоки на Агенцията,

                                       —

                                       описание как са отстранени рисковете за оперативната съвместимост, произтичащи от всеки проблем в регистъра на проблемите.

                                       —

                                       национални разпоредби във връзка с ERTMS, приложими за проекта,

                                       —

                                       в случай че заявителят е освободен от задължението да прилага една или повече ТСОС или части от тях, документ от държавата членка, предоставящ дерогацията съгласно член 7 от Директива (ЕС) 2016/797,

               7.

               Всеки от проблемите в регистъра да бъде вписан под една от следните категории:

                           а)

                           запитване,

                           б)

                           разрешен проблем,

                           в)

                           разрешен проблем под условие,

                           г)

                           неприемливо решение.

               8.

               Чрез платформата за обслужване на едно гише Агенцията да предложи списък на проблемите, които се вписват в регистъра със статус на запитване.

               9.

               Заявителят да представи доказателства съгласно договорения график, посочен в точка 17, буква б), и преди вземането на решение, че всеки от проблемите, отбелязани в регистъра, е отстранен.

               10.

               Съобразно представените от заявителя доказателства Агенцията да променя статуса на проблемите в регистъра на разрешен проблем, разрешен проблем под условие или неприемливо решение.

               11.

               Заявителят и националният орган по безопасността да имат възможността да предлагат други проблеми за включване в регистъра.

               12.

               Агенцията да дава на заявителя указания как да доказва, че проблемите са отстранени, с цел да се ускори процесът и да се избегне ненужна административна работа.

               13.

               Агенцията да публикува анонимен списък на проблемите като средство за обмен на събрания опит и за да подпомогне хармонизираното изпълнение на проектите за ERTMS по железопътната линия.

      Раздел Б: етап 1 — Първоначален интерес

               14.

               Преди официалното подаване на заявление, заявителят да започне диалог с Агенцията, за да се подпомогне процедурата за одобрение.

               15.

               Етапът на първоначален интерес да започне преди обявяването на тръжната процедура за ERTMS оборудване по железопътната линия и след като заявителят е уведомил Агенцията за намерението си да подаде искане за одобрение.

               16.

               Първоначалният интерес да включва ограничен брой обсъждания, в рамките на които заявителят да представи планирания проект и подробности за предвидените технически решения, включително документите, изброени в точка 6, ако има такива.

               17.

               Етапът на първоначален интерес да приключи с подписването на договореност между Агенцията и заявителя, съдържаща:

                           а)

                           обхвата на заявлението,

                           б)

                           графика, включително датите за:

                                       i)

                                       подаване на всеки документ, посочен в точка 6,

                                       ii)

                                       актуализиране на регистъра на проблемите,

                                       iii)

                                       краен срок за вземане на решение,

                           в)

                           регистъра на проблемите.

               18.

               Националните органи по безопасността да участват в етапа на първоначалния интерес и да издадат становище по предложението за договорености в точка 17.

               19.

               Заявителят да регистрира документите, изброени в точка 6, чрез платформата за обслужване на едно гише.

      Раздел В: етап 2 — Подаване на досие и проверка за пълнота

               20.

               Етапът на първоначален интерес да бъде последван от етап на подаване на досието и проверка за пълнота, когато заявителят подава искане за решение относно одобрение чрез платформата за обслужване на едно гише.

               21.

               Заявителят да представи всички документи, изброени в точка 6. Ако някои от тези документи вече са били представени чрез платформата за обслужване на едно гише, заявителят може да ги посочи и да потвърди, че те продължават да са приложими за проекта без изменения или допълнения. В случай на изменения или допълнения заявителят трябва да представи актуализирани документи.

               22.

               Агенцията да оцени пълнотата на подаденото досие и да потвърди следното: досието е качено в платформата за обслужване на едно гише; то съдържа всички документи, изброени в точка 6; и нито един от проблемите в регистъра не е със статус на запитване.

               23.

               Агенцията да оцени съответствието и целесъобразността на подаденото досие по отношение на документите, изброени в точка 6, и по отношение на условията и реда, договорени на етапа на първоначалния интерес и посочени в точка 17.

               24.

               В случай че предоставената информация не е пълна, Агенцията да уведоми заявителя чрез платформата за обслужване на едно гише в срок от един месец след получаване на официалното досие, като представи съответните доказателства и посочи съответните допълнителни документи, които следва да бъдат подадени в срока, договорен в графика на етапа на първоначалния интерес.

               25.

               Ако счита, че досието е пълно, съответстващо и целесъобразно, Агенцията да уведоми заявителя за това чрез платформата за обслужване на едно гише.

      Раздел Г: етап 3 — Оценка и решение

               26.

               След приключване на етапа на подаване на досие и проверка за пълнота да следва етап на оценка и решение.

               27.

               Агенцията да вземе решение за одобрение или отказ в срок от два месеца след началото на етапа на оценка и решение по тази част от техническите решения, които преди това не са били включени в решение за одобрение от Агенцията.

               28.

               Агенцията да вземе под внимание становището на националния орган по безопасността относно искането за одобрение.

               29.

               Агенцията да вземе решение за одобрение, ако етап 2 е приключен успешно и всички проблеми, изброени в регистъра, са със статус на разрешен проблем.

               30.

               Агенцията да вземе решение за отказ, ако един или повече проблема в регистъра са със статус на неприемливо решение или ако оценката на етап 2 е завършена, но се счита, че досието не е пълно, съответстващо и/или целесъобразно.

               31.

               Агенцията да вземе решение за одобрение под условие в следните случаи:

                           а)

                           един или повече проблема в регистъра са със статус на разрешен проблем под условие, и

                           б)

                           нито един проблем не е със статус на неприемливо решение.

               32.

               Агенцията да даде обяснение на условията, които трябва да бъдат изпълнени от заявителя на по-късен етап и чието изпълнение се разглежда от националния орган по безопасността, както и обобщение на последните проблеми, вписани в регистъра.

               33.

               В случай че заявителят не може да изпълни дадено условие от решението за одобрение на Агенцията, националният орган по безопасността да препоръча на заявителя:

                           а)

                           да подаде повторно искане за одобрение на Агенцията. В този случай заявителят посочва кои документи от предходното искане все още са валидни и Агенцията не ги оценява повторно;

                           б)

                           да приложи член 30, параграф 2 от Регламент (ЕС) 2016/796. В този случай Агенцията предлага да актуализира регистъра на проблемите в платформата за обслужване на едно гише.

               34.

               Ако Агенцията вземе решение за отказ, заявителят да има правото да коригира проекта, да подаде ново заявление, да посочи кои части от проекта остават непроменени и кои документи и доказателства все още са в сила.

               35.

               Ако заявителят подаде обосновано искане за преразглеждане на решението на Агенцията съгласно член 19, параграф 5 от Директива (ЕС) 2016/797, това искане да бъде подадено чрез платформата за обслужване на едно гише и да бъде придружено от подробна обосновка на въпросите, които според заявителя Агенцията не е оценила правилно. Агенцията следва да потвърди или да преразгледа решението си въз основа на посочените в обосновката въпроси. Констатациите от преразглеждането следва да бъдат съобщени на заявителя чрез платформата за обслужване на едно гише в срок от два месеца от датата на искането на заявителя.

               36.

               В случай че потвърди първоначалното си решение за отказ, Агенцията да представи на заявителя подходяща обосновка.

               37.

               Заявителят да има правото да внесе жалба пред апелативния съвет, създаден съгласно член 55 от Регламент (ЕС) 2016/796, ако Агенцията потвърди първоначалното си решение за отказ.

      Съставено в Брюксел на 18 юли 2018 година.

            За Комисията

         Violeta BULC

            Член на Комисията

      (1)  Директива (ЕС) 2016/797 на Европейския парламент и на Съвета от 11 май 2016 г. относно оперативната съвместимост на железопътната система в рамките на Европейския съюз (ОВ L 138, 26.5.2016 г., стр. 44).

      (2)  Регламент (ЕС) 2016/919 на Комисията от 27 май 2016 г. относно техническата спецификация за оперативна съвместимост на подсистемите „Контрол, управление и сигнализация“ на железопътната система в Европейския съюз (ОВ L 158, 15.6.2016 г., стр. 1).

      (3)  Регламент за изпълнение (ЕС) 2018/764 на Комисията от 2 май 2018 година относно таксите и възнагражденията, дължими на Агенцията за железопътен транспорт на Европейския съюз, и съответните условия за плащане (ОВ L 129, 25.5.2018 г., стр. 68).

      (4)  Регламент за изпълнение (ЕС) 2018/867 на Комисията от 13 юни 2018 г. за създаване на процедурен правилник на апелативните съвети на Агенцията за железопътен транспорт на Европейския съюз (ОВ L 149, 14.6.2018 г., стр. 3).


title: Препоръка на Европейската централна банка от 26 януари 2018 година до Съвета на Европейския съюз относно външните одитори на Oesterreichische Nationalbank (ЕЦБ/2018/1)

text:
               1.2.2018

               BG

               Официален вестник на Европейския съюз

               C 37/1

         ПРЕПОРЪКА НА ЕВРОПЕЙСКАТА ЦЕНТРАЛНА БАНКА
   от 26 януари 2018 година
   до Съвета на Европейския съюз относно външните одитори на Oesterreichische Nationalbank
   (ЕЦБ/2018/1)
   (2018/C 37/01)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз,
   като взе предвид Устава на Европейската система на централните банки и на Европейската централна банка, и по-специално член 27.1 от него,
   като има предвид, че:

               (1)

               Отчетите на Европейската централна банка (ЕЦБ) и на националните централни банки на държавите членки, чиято парична единица е еврото, се проверяват от независими външни одитори, препоръчани от Управителния съвет на ЕЦБ и одобрени от Съвета на Европейския съюз.

               (2)

               Съгласно член 37, параграф 1 от австрийския Федерален закон за Oesterreichische Nationalbank общото събрание на Oesterreichische Nationalbank избира един външен одитор и един заместник външен одитор за период от до пет години. Заместник външният одитор бива упълномощен само в случай, че външният одитор е възпрепятстван да извърши одита.

               (3)

               Мандатите на настоящия външен одитор и на настоящия заместник външен одитор на Oesterreichische Nationalbank изтекоха след края на одита за финансовата 2017 година. Поради това е необходимо да се назначат външни одитори за периода, започващ от финансовата 2018 година.

               (4)

               Oesterreichische Nationalbank избра Ernst & Young Wirtschaftsprüfungsgesellschaft m.b.H. за свои външни одитори и Deloitte Audit Wirtschaftsprüfungs GmbH за свои заместник външни одитори за финансовите години от 2018 до 2022,

         ПРИЕ НАСТОЯЩАТА ПРЕПОРЪКА:

               1.

               Препоръчва се назначаването на Ernst & Young Wirtschaftsprüfungsgesellschaft m.b.H. за външни одитори на Oesterreichische Nationalbank за финансовите години от 2018 до 2022.

               2.

               Препоръчва се назначаването на Deloitte Audit Wirtschaftsprüfungs GmbH за заместник външни одитори на Oesterreichische Nationalbank за финансовите години от 2018 до 2022.

      Съставено във Франкфурт на Майн на 26 януари 2018 година.

            Председател на ЕЦБ

         Mario DRAGHI


title: Препоръка на Съвета от 15 март 2018 година относно Европейска рамка за качествено и ефективно чиракуване

text:
               2.5.2018

               BG

               Официален вестник на Европейския съюз

               C 153/1

         ПРЕПОРЪКА НА СЪВЕТА
   от 15 март 2018 година
   относно Европейска рамка за качествено и ефективно чиракуване
   (2018/C 153/01)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 166, параграф 4 и член 292, във връзка с член 153, параграф 2 и член 153, параграф 1, точка б) от него,
   като взе предвид предложението на Европейската комисия,
   като има предвид, че:

               (1)

               Качественото и ефективно чиракуване, което води до съчетание от свързани с работата умения, придобиване на опит и обучение в процеса на работа и основни компетентности, улеснява навлизането на младите хора на пазара на труда, както и професионалното развитие и прехода към заетост на възрастните. То е част от официалните системи за професионално образование и обучение (ПОО) и съществува паралелно с други схеми за учене в процеса на работа и/или модели за професионално обучение.

               (2)

               Добре организираните схеми за чиракуване са от полза и за работодателите, и за учащите се и укрепват връзката между сферата на труда и сферата на образованието и обучението. Чрез въвеждането на високи стандарти за качество се избягва насочването на чиракуването към нискоквалифицирани работни места и некачествено обучение, които накърняват репутацията му. Освен че осигурява път към високи постижения, качественото чиракуване може да спомогне и за насърчаване на активното гражданско участие и социалното приобщаване, като интегрира хора от различни социални среди и с различна лична предистория на пазара на труда.

               (3)

               Качественото и ефективно чиракуване се изгражда чрез структирирани партньорства, включващи всички съответни заинтересовани страни, особено социалните партньори, предприятията, органите за посредничество, като например промишлените, търговските и занаятчийските камари, професионалните и отрасловите организации, институциите за професионално образование и обучение, организациите на учащите се и родителските организации, както и местните, регионалните и националните органи. От 2013 г. насам Комисията, в сътрудничество с държавите членки и съответните заинтересовани страни, насърчава предлагането, качеството и имиджа на чиракуването в рамките на Европейския алианс за професионална подготовка, чрез който до момента са били отправени повече от 700 000 предложения за чиракуване, стажове и предложения за първа работа. Чрез инициативи на бизнеса, като Европейския пакт за младежта, бяха отправени повече оферти и бе подпомогнато насърчаването на партньорства между бизнеса и образователните институции в целия Съюз.

               (4)

               Европейските междуотраслови социални партньори събраха данни относно качеството на чиракуването и ефективността му по отношение на разходите чрез паралелната си работа и съвместното си изявление от юни 2016 г., озаглавено „Към споделена визия за чиракуването“, което беше основата за становището относно споделена визия за качествено и ефективно чиракуване и учене в процеса на работа, прието на 2 декември 2016 г. от Консултативния комитет за професионално обучение (ККПО).

               (5)

               За да се осигури още по-задълбочено и пълно участие на заинтересованите страни, Комисията организира изслушвания на два етапа, на 30 март и на 7 юни 2017 г., с участието на европейските междуотраслови и браншови социални партньори и търговските, промишлените и занаятчийските камари.

               (6)

               Европейската квалификационна рамка (ЕКР), създадена през 2008 г. и преразгледана през 2017 г. (1), подобрява прозрачността, съпоставимостта и преносимостта на квалификациите на гражданите, включително тези на чираците.

               (7)

               С Препоръката на Съвета от 18 юни 2009 г. за създаване на Европейска референтна рамка за осигуряване на качество в професионалното образование и обучение (EQAVET) (2) бе създаден референтен инструмент за подпомагане на държавите членки да насърчават и наблюдават постоянното подобряване на своите системи за професионално образование и обучение.

               (8)

               Чрез Европейската харта за качеството на стажовете и чиракуването от 2012 г. Европейският младежки форум призова европейските страни, европейските институции и социалните партньори да създадат или подсилват качествени нормативни уредби за чиракуването.

               (9)

               Съгласно препоръката на Съвета от 22 април 2013 г. за създаване на гаранция за младежта (3) държавите членки трябва да гарантират, че всички млади хора на възраст под 25 години получават качествено предложение за заетост, продължаване на образованието, чиракуване или стаж в срок от четири месеца след като са станали безработни или след като са напуснали системата на формалното образование.

               (10)

               Европейските социални партньори, Европейската комисия и литовското председателство на Съвета на Европейския съюз се ангажираха да допринесат за предлагането, качеството и привлекателността на чиракуването в съвместна декларация за създаването на Европейския алианс за професионална подготовка от 2 юли 2013 г.

               (11)

               В Декларацията на Съвета относно Европейския алианс за професионална подготовка от 15 октомври 2013 г. бе отбелязано, че ефективността и привлекателността на схемите за чиракуване следва да се стимулират чрез съобразяването им с някои общи ръководни принципи.

               (12)

               Препоръката на Съвета относно рамка за качество на стажовете (4), приета на 10 март 2014 г., установи редица принципи за подобряване на качеството на стажовете извън формалното образование и обучение.

               (13)

               В рамките на процеса от Копенхаген за европейско сътрудничество в областта на професионалното образование и обучение, в заключенията от Рига от 22 юни 2015 г., приети от министрите, отговарящи за професионалното образование и обучение, ученето в процеса на работа във всичките му форми и със специален акцент върху чиракуването и разработването на механизми за осигуряването на качество бяха посочени като два от петте европейски приоритета за периода 2015—2020 г.

               (14)

               Работната група по професионално образование и обучение, създадена в контекста на стратегическата рамка „Образование и обучение 2020“, изготви 20 водещи принципа за високоефективно чиракуване и учене в процеса на работа по време на мандата си през периода 2014—2015 г.

               (15)

               В своя доклад относно „Еразъм +“ и други инструменти за насърчаване на мобилност при професионалното образование и обучение — подход за учене през целия живот“ от 4 март 2016 г. Европейският парламент призова за мерки, които да осигурят стандарти за качество за чиракуването.

               (16)

               В Регламент (ЕС) 2016/589 на Европейския парламент и на Съвета (5) се посочва, че за чиракуване, за което се сключва трудов договор, могат да се публикуват обяви за свободни места чрез европейския портал за трудова мобилност EURES след май 2018 г.

               (17)

               В съобщението си от 10 юни 2016 г. относно Новата европейска програма за умения Комисията подчерта, че ще подкрепя социалните партньори, за да могат да отбележат допълнителен напредък с резултатите от съвместните им проекти, например чрез създаването на рамка за качеството на чиракуването.

               (18)

               В съобщението на Комисията „Инвестиране в младежта на Европа“ от 7 декември 2016 г. (6) се призовава за възобновяване на усилията за подпомагане на младите хора, за да могат те да получат възможно най-добрия старт в живота, като се инвестира в техните знания, умения и опит и като им се оказва съдействие да намерят първата си работа или да се подготвят за нея. Целта е да се помогне на младите хора да се възползват от възможностите, да се интегрират добре в обществото, да се превърнат в активни граждани и да следват успешна професионална кариера, включително чрез качествена рамка, в която се очертават основните принципи за схемите за чиракуване.

               (19)

               В Римската декларация от 25 март 2017 г. се отбелязва ангажиментът да се работи за Съюз, в който младите хора получават най-доброто образование и обучение и могат да следват и да намират работа навсякъде на континента.

               (20)

               Европейският стълб на социалните права, провъзгласен на 17 ноември 2017 г., определя редица принципи за подкрепа на справедливи и добре функциониращи пазари на труда и социални системи, включително правото на достъп до качествено и приобщаващо образование и обучение, за да се осигурят умения, които са подходящи за пазара на труда и за участие в обществото.

               (21)

               С предложението на Комисията за препоръка на Съвета относно проследяването на завършилите образованието си лица, прието на 30 май 2017 г., се цели да се подобри наличността на качествена и количествена информация относно това какво се случва със завършилите своето образование и обучение лица, включително чираците.

               (22)

               Европейските структурни и инвестиционни фондове (2014—2020 г.), а именно Европейският социален фонд (ЕСФ) и Европейският фонд за регионално развитие (ЕФРР), както и програмата „Еразъм+“, програмата на Съюза за конкурентоспособност на предприятията и за малките и средните предприятия (COSME), Програмата на ЕС за заетост и социални иновации (EaSI) и инициативата за младежка заетост (ИМЗ) предоставят подкрепа за чиракуването.

               (23)

               Наскоро Европейският парламент и заинтересовани страни приканиха Комисията да стимулира дългосрочната мобилност на чираците в ЕС, като предоставя на младите хора възможност да развият както специфични умения за работа, така и ключови компетентности. Комисията отговори чрез въвеждане в програмата „Еразъм+“ на нова дейност, наречена „ЕразъмПро“, с която се подкрепя по-конкретно чиракуването в чужбина за по-дълго време.

               (24)

               В своите доклади относно гаранцията за младежта от 2015 г. и 2017 г. Европейската сметна палата препоръчва на Комисията да разработи критерии за качество по отношение на чиракуването и на другите дейности, подпомагани в рамките на тази инициатива.

               (25)

               Общото разбиране сред държавите членки за качествено и ефективно чиракуване подкрепя усилията им за реформиране и модернизиране на системите за чиракуване, които осигуряват отлично обучение и професионално развитие. Общото разбиране допринася за увеличаване на взаимното доверие и по този начин улеснява трансграничната мобилност на чираците.

               (26)

               Общата цел на настоящата препоръка е да се повиши пригодността за заетост на чираците, да се стимулира личното им развитие и да се допринесе за формирането на високо квалифицирани работници с подходящи умения, които съответстват на потребностите на пазара на труда.

               (27)

               Конкретната цел е да се изготви съгласувана рамка за чиракуването, която се основава на общо разбиране за това какви са предпоставките за качество и ефективност, като се отчитат различията и традициите в системите за професионално образование и обучение и политическите приоритети в различните държави членки.

               (28)

               Настоящата препоръка не засяга компетентността на държавите членки да запазят или да въведат по-задълбочени разпоредби за чиракуването от препоръчаните тук, нито да запазят или развият други форми на учене в процеса на работа и/или професионално образование и обучение извън обхвата на препоръката и да прилагат към тях, отчасти или изцяло, определените по-долу критерии,

         ПРИЕ НАСТОЯЩАТА ПРЕПОРЪКА,
   Държавите членки, в съответствие с националното законодателство и в тясно сътрудничество със заинтересованите страни, гарантират, че схемите за чиракуване отговорят на нуждите на пазара на труда и предоставят ползи на учащите се и работодателите въз основа на посочените по-долу критерии за качествено и ефективно чиракуване.
   За целите на настоящата препоръка и без да се засяга националната терминология, под чиракуване се разбира формални схеми за професионално образование и обучение, които:

               а)

               комбинират обучение в институции за образование или обучение със значителна степен на учене в процеса на работа в предприятия и на други работни места,

               б)

               водят до квалификации, признати на национално равнище,

               в)

               се основават на споразумение за определяне на правата и задълженията на чиракуващия, работодателя и, когато е уместно, институцията за професионално образование и обучение, и

               г)

               при които чиракът получава заплащане или друг вид компенсация за свързания с работа компонент.

      Критерии за условия на обучение и труд

      Писмено споразумение

               1.

               Преди началото на чиракуването следва да бъде сключено писмено споразумение, за да се определят правата и задълженията на чирака, работодателя и, когато е уместно, институцията за професионално образование и обучение, свързани с условията на обучение и труд.

      Резултати от обучението

               2.

               Работодателите и институциите за професионално образование и обучение и, когато е уместно, синдикатите следва да се договорят за постигането на комплекс от всеобхватни резултати от обучението, определен в съответствие с националното законодателство. Това следва да осигури баланс между специфичните умения за работа, знанията и ключовите компетентности за учене през целия живот в подкрепа на личностното развитие и на възможностите за професионално развитие на чираците през целия живот, с цел те да могат да се адаптират към променящите се модели на професионално развитие.

      Педагогическа помощ

               3.

               В предприятията следва да бъдат определени обучители, на които да се възложи да работят в тясно сътрудничество с институциите за професионално образование и обучение и с преподавателите, за да предоставят насоки на чираците и да се осигури взаимна и редовна обратна връзка. Преподавателите, обучителите и наставниците, по-специално в микропредприятията и малките и средни предприятия, следва да бъдат подпомагани да актуализират уменията, знанията и компетенциите си, за да обучават чираците в съответствие с най-новите методи на преподаване и обучение и съобразно нуждите на пазара на труда.

      Елемент, свързан с работното място

               4.

               Значителна част от чиракуването, а именно поне половината от него, следва да бъде извършена на работното място, с възможност част от опита на работното място да бъде придобит в чужбина, когато е осъществимо. Като се има предвид многообразието на националните схеми, целта е да се напредва постепенно към тази част от чиракуването, която представлява учене на работното място.

      Заплащане и/или компенсация

               5.

               Чираците следва да получат заплащане или да бъдат компенсирани по друг начин, в съответствие с националните или секторните изисквания или с колективни трудови договори, когато съществуват такива, и като се вземат предвид споразуменията за споделяне на разходите между работодателите и публични органи.

      Социална закрила

               6.

               Чираците следва да имат право на социална закрила, включително необходимите застраховки в съответствие с националното законодателство.

      Здравословни и безопасни условия на труд

               7.

               Приемащото работно място следва да отговаря на приложимите правила и разпоредби в областта на условията на труд, по-специално законодателството относно здравословните и безопасни условия на труд.

      Критерии за рамковите условия

      Регулаторна рамка

               8.

               Следва да бъде установена ясна и последователна регулаторна рамка въз основа на справедлив и равноправен партньорски подход, включително структуриран и прозрачен диалог между всички заинтересовани страни. Това може да включва процедури за акредитация на предприятия и работни места, които предлагат чиракуване, и/или други мерки за осигуряване на качеството.

      Участие на социалните партньори

               9.

               Социалните партньори, включително при необходимост на секторно равнище, и/или органите за посредничество следва да бъдат включени в изготвянето, управлението и изпълнението на схемите за чиракуване в съответствие с националните системи на колективните трудови правоотношения и практиките в областта на образованието и обучението.

      Подкрепа за предприятията

               10.

               Следва да бъде предвидена финансова и/или нефинансова подкрепа, особено за микропредприятията, малките и средните предприятия, като на предприятията се предостави възможност за ефективно по отношение на разходите чиракуване, като се отчитат, когато е уместно, споразуменията за споделяне на разходите между работодатели и публични органи.

      Гъвкави модели и мобилност

               11.

               За да се улесни достъпът, изискванията за прием за чиракуване следва да отчитат съответните форми на информално и неформално учене и/или, ако случаят е такъв, завършването на подготвителни програми. Придобитите чрез чиракуване квалификации следва да бъдат включени в признати национални квалификационни рамки, съотнесени към Европейската квалификационна рамка (7). Чиракуването следва да позволява достъп до други възможности за обучение, включително на равнище висше образование и обучение, професионално развитие и/или, когато е уместно, натрупването на единици за резултати от обучението. Транснационалната мобилност на чираците, или на работното място, или в институциите за образование и обучение, следва постепенно да бъде насърчавана като съставна част на свързаната с чиракуването квалификация.

      Професионално ориентиране и повишаване на осведомеността

               12.

               Преди и по време на чиракуването следва да се предоставят професионално ориентиране, наставничество и подкрепа за учащите се, за да се осигурят успешни резултати, да се предотврати и да се намали преждевременното напускане на чираци, както и да се подкрепят тези учащи се отново да се включат в подходящи форми на образование и обучение. Чиракуването следва да бъде насърчавано като привлекателна учебна насока чрез широки целенасочени дейности за повишаване на осведомеността.

      Прозрачност

               13.

               Прозрачността и достъпът до предложения за чиракуване в рамките на държавите членки и между тях следва да бъдат гарантирани, включително с подкрепата на публичните и частните служби по заетостта, както и чрез други подходящи органи, и когато е уместно, чрез използването на инструменти на Съюза като EURES, както е предвидено в Регламента за EURES.

      Осигуряване на качеството и проследяване на чиракувалите лица

               14.

               Следва да се въведат подходи за осигуряване на качеството, като се вземе предвид Европейската референтна рамка за осигуряване на качество в професионалното образование и обучение (EQAVET) (8), включително и процес, който да позволява валидна и надеждна оценка на резултатите от обучението. Следва да продължи проследяването на заетостта и на професионалното развитие на чираците в съответствие с националното и европейското законодателство относно защитата на данните.

      Изпълнение на национално равнище

   В обхвата на настоящата препоръка, за целите на нейното изпълнение държавите членки следва:

               15.

               Да насърчават активното включване на социалните партньори в изготвянето, управлението и изпълнението на схемите за чиракуване в съответствие с националните системи на колективните трудови правоотношения и практиките в областта на образованието и обучението;

               16.

               Да гарантират равен достъп, да насърчават баланса между половете и да вземат мерки срещу дискриминацията в схемите за чиракуване;

               17.

               Да включат съответните мерки за изпълнение в националните програми за реформи в рамките на европейския семестър;

               18.

               Да вземат предвид настоящата рамка при използването на средства от Европейския съюз и на инструменти в подкрепа на чиракуването.

         Комисията следва да осигури необходимата подкрепа, включително чрез следните действия:

      Помощни услуги

               19.

               Разработване на набор от помощни услуги за обмен на знания, работа в мрежа и съвместно учене, за да се подпомогнат държавите членки и съответните заинтересовани страни да въведат схеми за чиракуване в съответствие с настоящата рамка. Това следва да включва допълнителните потребности от обучение на преподавателите и обучителите в сферата на ПОО по отношение на цифровите иновации в областта на чиракуването;

      Повишаване на осведомеността

               20.

               Насърчаване на върховите постижения и привлекателността на чиракуването, както и на позитивен имидж сред младите хора, техните семейства и работодателите, чрез кампании за повишаване на осведомеността, като европейската седмица на професионалните умения;

      Финансиране

               21.

               Подкрепа на изпълнението на настоящата препоръка чрез подходящо финансиране от Съюза в съответствие с подходящата правна рамка;

      Последващи действия

               22.

               Наблюдение на изпълнението на настоящата препоръка с подкрепата на тристранния консултативен комитет за професионално обучение въз основа на съществуващите инструменти за наблюдение, използвани в рамките на европейския семестър;

               23.

               Докладване на Съвета относно изпълнението на рамката в срок от три години от датата на приемането ѝ.

      (1)  ОВ C 189, 15.6.2017 г., стр. 15.

      (2)  ОВ C 155, 8.7.2009 г., стр. 1.

      (3)  ОВ C 120, 26.4.2013 г., стр. 1.

      (4)  ОВ C 88, 27.3.2014 г., стр. 1.

      (5)  ОВ L 107, 22.4.2016 г., стр. 1.

      (6)  COM(2016) 940 final

      (7)  ОВ C 189, 15.6.2017 г., стр. 15.

      (8)  ОВ C 155, 8.7.2009 г., стр. 1.